ക്ലൈമറ്റ് കഫേയിലേക്കു പോരൂ... തൃശൂര്: കാലാവസ്ഥ മാറ്റത്തെക്കുറിച്ചുള്ള ചര്ച്ച രാഷ്ടീയക്കാര്ക്കും ആസ്ഥാന വിദഗ്ധര്ക്കും മാത്രമായി വിട്ടുകൊടുക്കണോ..? അനുഭവങ്ങളും ഉള്ക്കാഴ്ചകളും ദീര്ഘവീക്ഷണവുമുള്ളവര് നമ്മുടെ ഇടയില് തന്നെയുണ്ട്. അവരുടെയൊക്കെ അഭിപ്രായങ്ങള്ക്കു വലിയ വിലയുമുണ്ട്. പക്ഷേ, ഇവിടെ അത്തരക്കാരായ സാധാരണക്കാര്ക്ക് എവിടെയാണ് ഇതൊക്കെ തുറന്നു പറയാന് അവസരമെന്നു ചോദിക്കുന്നവരുണ്ട്. ഇനി അങ്ങനെ പറയരുത്. ഇതാ അവസരം വന്നു കഴിഞ്ഞു. ക്ലൈമറ്റ് കഫേ എന്നു പേരിട്ടിരിക്കുന്ന കൂടിച്ചേരലുകള്. ക്ലൈമറ്റ് കഫേയിലേക്ക് ആര്ക്കും കടന്നുവന്ന് ഒരു ചുടു ചായയും ഒരു കഷണം കേക്കും കഴിച്ചു കൊണ്ട് കാലാവസ്ഥാ പ്രതിസന്ധിയെക്കുറിച്ച് ഉള്ളു തുറന്നു സംസാരിക്കുവാനും ചര്ച്ച ചെയ്യുവാനും അവസരമുണ്ട്. അടിക്കടിയുണ്ടാകുന്ന കാലാവസ്ഥാ തിരിച്ചടികള് അനുഭവിക്കുന്ന ഈ കെട്ട കാലത്തുനിന്നു സംവാദാന്തരീക്ഷത്തിലേക്കു തിരിച്ചു പോകുവാന് ഇത്തരം ക്ലൈമറ്റ് കഫേകള് ഉപകരിക്കുമെന്നു കരുതപ്പെടുന്നു. പാഠഭേദത്തിന്റെയും ശ്രദ്ധയുടെയും മുന്കൈയില് വടക്കേ സ്റ്റാന്ഡിലെ വെസ്റ്റ് പാലസ് റോഡിലുള്ള ശ്രദ്ധയില് നാളെ വൈകീട്ട് അഞ്ചിനാണു ക്ലൈമറ്റ് കഫേ സംഘടിപ്പിക്കുന്നത്. ക്ലൈമറ്റ് കഫേയിലെ കൂടിച്ചേരലുകളില് മുഖ്യാതിഥികളോ അവരുടെ വക പതിവു ഉപദേശ പ്രസംഗങ്ങളോ ഉണ്ടാകില്ല. തികച്ചും ഒരു ഉപദേശരഹിത മേഖലയാണ് ക്ലൈമറ്റ് കഫേ. കൂടിച്ചേരലുകളില് പങ്കെടുക്കുന്നവര് എന്തെങ്കിലും പ്രക്ഷോഭങ്ങളില് ഭാഗഭാക്കാവണമെന്ന് ആവശ്യപ്പെടുകയില്ല. ഏതെങ്കിലും ആക്ടിവിസ്റ്റ് ഗ്രൂപ്പുകളില് ചേരണമെന്നു നിര്ബന്ധിക്കുകയുമില്ല. ഏതെങ്കിലും കാര്യത്തെക്കുറിച്ച് മാനസാന്തരം വരുത്തണമെന്നു പിടിവാശി പിടിക്കുകയുമില്ല. അപരിചതരോടുപോലും സംസാരം ആരംഭിക്കുന്നതിനുള്ള നല്ലൊരു നിമിത്തമായി കാലാവസ്ഥയെ മാറ്റിയെടുക്കാനും കഴിയും.